b'\n_START_ARTICLE_\nMozyrius\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 pamin\xc4\x97tas 1153 m., priklaus\xc4\x97 Kijevo, \xc4\x8cernigovo ir Turovo kunigaik\xc5\xa1tyst\xc4\x97ms. 1174 m. Mozyri\xc5\xb3 u\xc5\xbepuol\xc4\x97 lietuviai, 1227 m. ir 1244 m. nusiaub\xc4\x97 totoriai. XIV a. viduryje atiteko Lietuvos Did\xc5\xbeiajai Kunigaik\xc5\xa1tystei. Nuo XV a. pabaigos priklaus\xc4\x97 M. Glinskiui, kuris 1508 m. pasidav\xc4\x97 Maskvai, pagal Lietuvos Did\xc5\xbeiosios Kunigaik\xc5\xa1tyst\xc4\x97s ir Maskvos 1508 m. taik\xc4\x85 gr\xc4\x85\xc5\xbeintas Lietuvai. Nuo 1565 m. Mozyriaus pavieto centras. 1577 m. gavo miesto teises. 1497 m. ir 1521 m. miest\xc4\x85 sudegino Krymo totoriai, 1648 m. nusiaub\xc4\x97 kazokai, 1654 m. u\xc5\xbe\xc4\x97m\xc4\x97 Rusijos kariuomen\xc4\x97, 1667 m. gr\xc4\x85\xc5\xbeintas Lietuvos Did\xc5\xbeiajai Kunigaik\xc5\xa1tystei. Po Antrojo Abiej\xc5\xb3 Taut\xc5\xb3 Respublikos padalijimo 1793 m. atiteko Rusijos imperijai, 1795\xe2\x80\x931924 m. apskrities centras. 1919 m. atiteko Baltarusijos TSR. Per Lenkijos\xe2\x80\x93Taryb\xc5\xb3 Rusijos kar\xc4\x85 prie Mozyriaus lenkai 1920 m. kovo m\xc4\x97n. sumu\xc5\xa1\xc4\x97 bol\xc5\xa1evikus. 1938\xe2\x80\x931954 m. Mozyrius buvo Poles\xc4\x97s srities centras. Smarkiai nukent\xc4\x97jo per Antr\xc4\x85j\xc4\xaf pasaulin\xc4\xaf kar\xc4\x85.\n_START_SECTION_\nEkonomika\n_START_PARAGRAPH_\nYra oro uostas, upi\xc5\xb3 uostas, gele\xc5\xbeinkelio stotis. Per miest\xc4\x85 eina gele\xc5\xbeinkelis ir plentas Babruiskas\xe2\x80\x93\xc5\xbditomyras (Ukraina), naftotiekis Draugyst\xc4\x97. Vyrauja naftos perdirbimo, metalo apdirbimo, \xc4\xafrengim\xc5\xb3 gamybos, medienos apdirbimo, chemijos (tr\xc4\x85\xc5\xa1\xc5\xb3), elektrotechnikos, bald\xc5\xb3, tekstil\xc4\x97s (trikota\xc5\xbeo), siuvimo, maisto (pieno, alaus) pramon\xc4\x97. Prie Mozyriaus nuo 1982 m. kasama akmens druska.\n_START_SECTION_\nKult\xc5\xabra\n_START_PARAGRAPH_\nYra Padagoginis institutas, kra\xc5\xa1totyros muziejus, Dramos teatras. Yra \xc5\xa0v. Mykolo bernardin\xc5\xb3 ba\xc5\xbeny\xc4\x8dia, pastatyta 1760\xe2\x80\x931775 m., perstatyta XIX a., \xc5\xa0v. Arkangelo Mykolo (1743\xe2\x80\x931745 m.) vienuolynas ir ba\xc5\xbeny\xc4\x8dia, XVIII a. Cisters\xc5\xb3 vienuolynas.'